P r e d k l a d a c i a   s p r á v a
 
 
Predseda vlády Slovenskej republiky predkladá na rokovanie vlády Slovenskej republiky návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony. Návrh zákona sa predkladá ako iniciatívny materiál. 
 
Za účelom postupného znižovania deficitu verejnej správy a dosiahnutia vyrovnaného rozpočtu je potrebné aj v roku 2018 pokračovať v konsolidačných opatreniach, ktoré napomôžu k zabezpečeniu stanoveného cieľa. V rámci konsolidácie verejných financií sa aj v roku 2018 navrhuje neuplatniť u niektorých ústavných činiteľov, s výnimkou sudcov Ústavného súdu Slovenskej republiky, ostatných sudcov, predsedu Súdnej rady Slovenskej republiky a generálneho prokurátora Slovenskej republiky, zvýšenie platu podľa § 2 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov, ale ponechať ich platové pomery na úrovni určenej na rok 2017. 
 
[bookmark: _GoBack]Pozastavenie rastu platov sa súčasne vzťahuje aj na riaditeľa Národného bezpečnostného úradu, štátneho zamestnanca vo verejnej funkcii v služobnom úrade, ktorým je ministerstvo, vedúceho ostatného ústredného orgánu štátnej správy, člena Rady pre štátnu službu, komisára pre deti a komisára pre osoby so zdravotným postihnutím z dôvodu, že ich platové pomery sú naviazané na platové pomery poslanca. Výška ich platových pomerov sa navrhuje ponechať na úrovni určenej na rok 2017.

V nadväznosti na § 95 zákona č. 154/2001 Z. z. o prokurátoroch a právnych čakateľoch prokuratúry, ktorých priemerný plat sa odvíja od priemerného platu sudcu, sa výnimka z pozastavenia rastu platov vzťahuje na prokurátorov. 

Predmetný návrh zákona predpokladá v roku 2018 úsporu výdavkov štátneho rozpočtu v sume 4,1 mil. eur. 
 
Návrh zákona nebude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade aj s právom Európskej únie.
 
Návrh zákona bude mať pozitívny vplyv na rozpočet verejnej správy, nebude mať vplyv na podnikateľské prostredie, sociálne vplyvy, vplyv na informatizáciu, životné prostredie, ani na služby verejnej správy pre občana.

Návrh zákona sa predkladá v skrátenom legislatívnom konaní z dôvodu hroziacich značných hospodárskych škôd.

Účinnosť predkladaného návrhu zákona sa navrhuje od 1. januára 2018.



